**ΤΟ ΒΙΒΛΙΟ ΤΗΣ ΙΣΤΟΡΙΑΣ Β΄ΓΥΜΝΑΣΙΟΥ ΣΕ ΕΡΩΤΗΣΕΙΣ ΚΑΙ ΑΠΑΝΤΗΣΕΙΣ.**

 **Η βασιλεία του Μιχαήλ Γ΄ και η αυγή της Νέας Εποχής.**

**Α. Πότε ξεκινά η Νέα Εποχή για το Βυζάντιο;**

Με τη βασιλεία του Μιχαήλ Γ΄ άρχισε η ανάπτυξη του Βυζαντίου και κορυφώθηκε με την άνοδο στο θρόνο της Μακεδονικής δυναστείας.

**Β. Ποιες οι πνευματικές μορφές που αναγέννησαν το Βυζάντιο;**

Ο καίσαρ *Βάρδας, ο Λέων ο Μαθηματικός* κι ο πατριάρχης Φώτιος.

**Γ. Τι ξέρετε για τη *Σχολή της Μαγναύρας*;**

Ιδρύθηκε με πρωτοβουλία του Βάρδα. Διευθυντής της ήταν ο *Λέων ο Μαθηματικός ή Φιλόσοφος*, που, μολονότι προσκλήθηκε να διδάξει στο Πανεπιστήμιο της Βαγδάτης από το χαλίφη *Μαμούν*, αρνήθηκε. Διδάσκονταν εκεί φιλοσοφία, γεωμετρία (*Θεόδωρος*), αστρονομία (*Θεοδήγιος*) και γραμματική (*Κομητάς*) κι ο Βάρδας με συχνές επισκέψεις του επέβλεπε την πρόοδο των φοιτητών.

**Δ. Ποια ήταν η τάση στα γράμματα τη Νέα Εποχή;**

Ήταν η αναβίωση των αρχαίων γραμμάτων, καθώς οι λόγιοι άρχισαν να μελετούν αρχαίους συγγραφείς και να αντιγράφουν χειρόγραφα αρχαίων ελληνικών κειμένων.

**Ε. Ποια ήταν η μεγαλύτερη πνευματική προσωπικότητα της Νέας Εποχής του Βυζαντίου;**

Ήταν ο Φώτιος, ο οποίος ήταν μαθητής του *Λέοντα του Μαθηματικού*. Ήταν αριστοκρατικής καταγωγής, είχε γνώσεις γραμματικής, ρητορικής, φιλοσοφίας, ιατρικής και των επιστημών. Μελετούσε πολύ, ήταν φιλόδοξος κι ο πλούτος του τού επέτρεπε να προοδεύσει πιο γρήγορα [Αξιοσημείωτο μάλιστα ήταν το γεγονός ότι έγινε σε μια εβδομάδα από πολίτης Πατριάρχης!] Το σημαντικότερο έργο του ήταν η *Μυριόβιβλος*, όπου γνωστοποιούνται άγνωστα αρχαία έργα μέσα από 300 δοκίμια. Έγραψε λεξικό και θεολογικά έργα, αλλά και προετοίμασε τον εκχριστιανισμό των Σλάβων.

**ΣΤ. Ποια ήταν η αφορμή για την ανάπτυξη της επικής ποίησης στη Νέα Εποχή;**

Αφορμή ήταν το γεγονός ότι οι Άραβες διέλυσαν το Αμόριο την πατρίδα του αυτοκράτορα Θεόφιλου (838). Αυτό στεναχώρησε το Θεόφιλο, προκάλεσε ξεσηκωμό στο Βυζάντιο, που αντεπιτέθηκε και νίκησε τον εμίρη της Μελιτινής, διαλύοντας τώρα τη δική του πατρίδα (863). Η επική ποίηση υμνούσε τους πολεμιστές εναντίον των Αράβων. Η ποίηση αυτή ψελνόταν από τραγουδιστές που γύρναγαν τις επαρχίες, τραγουδούσαν τα κατορθώματα των ηρώων και πληρώνονταν κι έφτιαξαν τη λαϊκή (**δημώδη**) λογοτεχνία, όπως μας λέει ο επίσκοπος Αρέθας. Αυτή ήταν αντίθετη από τη **λόγια** γλώσσα των ευγενών.

**Ζ. Τι ήταν οι ακρίτες; Ήταν ιστορικά πρόσωπα;**

Οι πολεμιστές εναντίον των Αράβων ονομάστηκαν ακρίτες, δηλαδή στρατιώτες που προστάτευαν τις άκρες (= τα βυζαντινά σύνορα). Σημαντικότεροι ήταν ο *Βασίλειος Διγενής* κι

ο *Αρμούρης*. Ο Αρμούρης μάλλον ήταν ένας ήρωας στη μάχη στο Αμόριο.

**Άσκηση αυτοαξιολόγησης:**

Να αντιστοιχίσετε τους όρους:

Θεόφιλος Μαγναύρα

Φώτιος Πανεπιστήμιο Βαγδάτης

Θεοδήγιος Αμόριο

Βάρδας Μυριόβιβλος

Μαμούν Ακρίτες

 Θεόδωρος γεωμετρία

 Μιχαήλ Γ΄ αστρονομία

Αρμούρης Νέα Εποχή

* Να βρείτε ακριτικά τραγούδια. Ποια στοιχεία από κάθε ακριτικό τραγούδι ανταποκρίνονται στην πραγματικότητα και ποια είναι δημιούργημα της φαντασίας των κατοίκων της εποχής;